Markram beloon met Protea-plek | Netwerk24
Deur Tinus Van Staden 11 Maart 2019 10:24
Aiden Markram, JP Duminy en Hashim Amla is terug in die Protea-groep vir die laaste twee wedstryde van die eendagreeks teen Sri Lanka.
Aiden Markram vir die Titans in aksie. Foto: Gallo Images
Reeza Hendricks moes egter plek maak in dié groep van 15 spelers, wat Krieket Suid-Afrika Maandag aangekondig het.
Markram het nog nie vanjaar eendagkrieket vir die Proteas gespeel nie, maar twee agtereenvolgende honderdtalle en ’n blitsbeurt van 85 vir die Titans, het die keurders genoop om vir hom nog ’n kans te gee.
Duminy het onlangs eers sy terugkeer ná ’n skouerbesering vir die Cobras gemaak en met goeie beurte van 62 en 74* beïndruk. Amla is weggelaat uit die groep vir die eerste drie eendagwedstryde en het in dié tyd slegs in een eendagwedstryd vir die Cobras gespeel. Toe het hy slegs 10 lopies aangeteken.
Hendricks kon nie op sy goeie spelpeil voortbou in die eerste drie wedstryde teen Sri Lanka nie.
Wiaan Mulder is ook uit die groep gelaat, met Andile Phehlukwayo en Dwaine Pretorius die twee veelsydige spelers.
Die laaste twee wedstryde word Woensdag in Port Elizabeth en Saterdag in Kaapstad gespeel.
* Protea-groep: Faf du Plessis (k), Hashim Amla, Quinton de Kock, JP Duminy, Imran Tahir, Aiden Markram, David Miller, Lungi Ngidi, Anrich Nortjé, Andile Phehlukwayo, Dwaine Pretorius, Kagiso Rabada, Tabraiz Shamsi, Dale Steyn, Rassie van der Dussen.
Meer oor: Hashim Amla | Krieket | Proteas | Aiden Markram
Markram klop aan WB-deur ná sy lopiefees